C 223/54

Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2022/C 223/07)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”Aceite Campo de Calatrava”

EU-nro: PDO-ES-0642-AM01 – 10.1.2022

SAN (X) SMM ( )

1. Nimi

”Aceite Campo de Calatrava”

2. Jäsenvaltio

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.5 Rasvat (voi, margariini, öljyt jne.)

3.2. Kuvaus 1 kohdassa nimetystä tuotteesta

Tämä ekstra-neitsytoliiviöljy tuotetaan Cornicabra- tai Picual-lajikkeiden oliivipuun (Olea europea L.) hedelmistä mekaanisin tai fyysisin menetelmin, jotka eivät heikennä öljyä vaan säilyttävät sen valmistuksessa käytettyjen oliivien maun, tuoksun ja ominaisuudet. Valmistuksessa voidaan käyttää yksinomaan Cornicabra- tai Picual-lajikkeita tai niitä voidaan täydentää toissijaisilla lajikkeilla Arbosana, Hojiblanca, Arbequina, Koroneiki ja Lecciana, joiden osuus saa olla enintään 15 prosenttia.

Oliivit kerätään suoraan puusta, kun niiden kypsyysaste on 3–6.

Alkuperänimityksen ”Aceite Campo de Calatrava” ekstra-neitsytoliiviöljyjen sallitut enimmäisarvot

Öljyhapon vähimmäismäärä: 70 %

Happopitoisuus: enintään 0,5 °

Peroksidiluku: enintään 15 meq O2/kg

K232: enintään 2

K270: enintään 0,15 °

Aistinvarainen arviointi:

Virheen mediaani: Md = 0

Hedelmäisyyden mediaani: Mf > 3

Öljyissä voi aistinvaraisesti havaita kunkin lajikkeen osuudet, jotka muodostavat monipuolisen hedelmäisiä ja voimakkuudeltaan selkeästi erottuvia aistiprofiileja. Campo de Calatrava -öljyjen hedelmäisyyden onkin oltava voimakkuudeltaan vähintään kolme pistettä. Karvauden ja pistävän maun on oltava havaittavissa ja tasapainossa, niiden voimakkuuden on oltava 3–6 pistettä eikä piste-ero hedelmäisyyteen saa ylittää kahta pistettä.

Kaikissa Campo de Calatravan alueella tuotetuissa ekstra-neitsytoliiviöljyissä voi selvästi aistia oliivien ja muiden tuoreiden hedelmien vihreän hedelmäisyyden vivahteita. Öljyissä on vähintään oltava nämä positiiviset vivahteet.

Campo de Calatrava -öljyjen öljyhappopitoisuus on 79,64 prosenttia, kun se muilla tuotantoalueilla on 56,9–78,4 prosenttia (Uceda, El cultivo del olivo (Oliivinviljely)). Sallittu vähimmäisarvo on 70 prosenttia.

3.3. Raaka-aineet (ainoastaan jalostetut tuotteet)

–

3.4. Rehu (ainoastaan eläinperäiset tuotteet)

—

3.5. Erityiset tuotantovaiheet, joiden on tapahduttava yksilöidyllä maantieteellisellä alueella

–

3.6. Viipalointia, raastamista, pakkaamista jne. koskevat erityiset säännöt

Jotta tälle öljylle tyypilliset ominaisuudet säilyisivät kaikissa vaiheissa eikä alkuperänimityksen kattamien öljyjen laatuketju katkeaisi, pullotuksen on tapahduttava kyseisellä rajatulla maantieteellisellä alueella. Tällä tavalla tarkastuslaitokset pystyvät valvomaan koko tuotantoprosessia, ja varmistetaan, että tuotteen loppukäsittelyn tekevät alueen kokeneet tuottajat. He tietävät parhaiten, miten öljyt reagoivat pullotukseen liittyviin tekijöihin, kuten dekantointiaikaan ja -menetelmiin, suodatukseen ja suodattimiin (kangasta, kuitua, paperia, selluloosaa, maa-ainesta, perliittiä tai piimaata), pullotuslämpötilaan, kylmyyteen ja varastointiin. Tällä kaikella pyritään säilyttämään tuotteelle luonteenomaiset ominaisuudet. Oikeanlaisella suodatuksella öljy saadaan kuluttajille sopivaan kaupalliseen muotoon ja sen säilyvyys on optimaalista. Suodatuksella poistetaan liuenneet aineet ja ylimääräinen kosteus. Muutoin elintarvikekäyttö ei olisi mahdollista ja öljyyn jäisi jäämiä, jotka aiheuttaisivat anaerobista hiilihydraattien ja proteiinien käymistä.

Pullottajalla on oltava erilliset järjestelmät SAN-öljyjen ja muiden mahdollisesti pullottamiensa öljyjen pullottamiseen.

Pullottajalla on oltava myös tyyppihyväksytyt järjestelmät öljyn mittaamiselle.

Öljy on pullotettava astioihin, jotka ovat joko lasia, polyetyleenitereftalaattia, pinnoitettua metallia tai lasitettua keramiikkaa, tai tetra-brik-pakkauksiin.

3.7. Merkintöjä koskevat erityiset säännöt

Kauppanimen lisäksi öljypakkausten merkinnöissä on oltava suojatun nimityksen logo, jossa on maininta ”Denominación de Origen Protegida (tai D.O.P.) Aceite Campo de Calatrava” (Suojattu alkuperänimitys (tai SAN) ”Aceite Campo de Calatrava”).

Suojatun öljyn kuluttajapakkauksissa on oltava pääetiketin lisäksi varmennusetiketti, jossa mainitaan suojattu alkuperänimitys. Tarkastuslaitos numeroi ja jakaa varmennusetiketit ja valvoo, ettei niitä voida käyttää uudestaan. Tarkastuslaitos jakaa numeroituja etikettejä tuottajille rajoitetusti sertifioidun ja pullotettavaksi kirjatun oliiviöljyn määrän mukaan.

Etikettien on oltava yleisten pakkausmerkintöjä koskevien sääntöjen mukaisia.

4. Maantieteellisen alueen tarkka rajaus

Tuotanto-, jalostus- ja pullotusalue sijaitsee Kastilia-La Manchan eteläosassa keskellä Ciudad Realin maakuntaa. Se muodostaa morfologisesti, maantieteellisesti ja historiallisesti täysin yhtenäisen alueen, johon kuuluvat seuraavat kunnat: Aldea del Rey, Almagro, Argamasilla de Calatrava, Ballesteros de Calatrava, Bolaños de Calatrava, Calzada de Calatrava, Cañada de Calatrava, Carrión de Calatrava, Granátula de Calatrava, Miguelturra, Moral de Calatrava, Pozuelo de Calatrava, Torralba de Calatrava, Valenzuela de Calatrava, Villanueva de San Carlos ja Villar del Pozo.

5. Yhteys maantieteelliseen alueeseen

5.1. Maantieteellisen alueen erityisyys

Campo de Calatrava sijaitsee Pyreneiden niemimaan keskusylängön eteläosassa keskimäärin yli 600 metrin korkeudessa.

Korkeapaineiden vallitsevuus ja mannerilmasto vaikuttavat ratkaisevasti ilmastoon. Vaikka korkeapaineen alueiden muodostuminen talvella aiheuttaa hyvin alhaisia lämpötiloja, sama ilmiö kesällä johtaa erittäin korkeisiin lämpötiloihin.

Sateet eivät ole erityisen runsaita. Alue sijaitsee syrjässä säärintamien ja matalapaineiden kulkureitiltä, sillä yleensä suurin osa sateista saapuu lounaasta tai Gibraltarinsalmelta. Campo de Calatravassa sademäärä on harvoin 500 mm.

Maaperä on emäksistä ja keskisyvää.

Alueen vulkaaninen aines on emäksistä. Tämä maaperän ominaisuus on jälleen yksi tekijä, joka erottaa alueen muista öljyn tuotantoalueista ja vaikuttaa tiettyjen öljyjen ominaisuuksiin.

Campo de Calatravan tumma maaperä imee auringon säteilyä, jolloin maaperän lämpötila nousee ja maaperä suosii oliivisatojen aikaista kehitystä.

5.2. Tuotteen erityisyys

Aceite Campo de Calatrava -öljyjen ominaisuuksia ovat seuraavat:

— Öljystä vähintään 85 prosenttia on oltava peräisin Cornicabra- ja/tai Picual-lajikkeesta ja tapauksen mukaan lopun 15 prosenttia on oltava peräisin lajikkeista Arbosana, Hojiblanca, Arbequina, Koroneiki ja Lecciana.

— Öljyhappopitoisuus on korkea, vähintään 70 prosenttia.

— Hedelmäisyydestä on saatava yli kolme pistettä. Vähimmäisvaatimuksena on oliivien ja muiden tuoreiden hedelmien vihreän hedelmäisyyden vivahteet.

— Aistiprofiilin on oltava pyöreä, ja siinä on selkeästi oltava aistittavissa karvautta ja pistävyyttä, joiden voimakkuus on 3–6 pistettä, eikä piste-ero hedelmäisyyteen saa ylittää kahta.

— Öljy eroaa muista alkuperänimitysöljyistä siten, että se on ainoa, joka valmistetaan suurimmaksi osin Cornicabra- ja/tai Picual-lajikkeiden oliiveista.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Keskisyvä, kalkkinen maa, tuliperäinen maa-aines, alhainen pohjavesi ja pieni sademäärä, kuumat kesät, pitkät pakkasjaksot talvella ja nopeasti lämpenevä maaperä muodostavat jokseenkin kuivan ekosysteemin, jossa Cornicabra- ja Picual-lajikkeet ovat luonnonvalinnan myötä vuosisatojen aikana sopeutuneet täydellisesti ympäristöönsä. Lopputuotteessa on tiettyjä erityispiirteitä, jotka erottavat sen muiden oliivinviljelyalueiden tuotteista. Nämä maaperä- ja ilmasto-olosuhteet lisäävät öljyhappopitoisuutta (Civantos, 1999), joka on vähintään 70 prosenttia, mikä parantaa öljyjen hapettumisvakautta.

Kuiva, emäksinen maa ja vähäinen sademäärä saavat aikaan Campo de Calatrava -öljyjen hedelmäisen aistiprofiilin. Oliivien ja muiden tuoreiden hedelmien vihreän hedelmäisyyden vivahteista on saatava vähintään kolme pistettä.

Vähäisen sateen aiheuttama vedenpuute hedelmien kypsymisvaiheessa tuottaa selvän ja tasapainoisen karvauden ja pistävyyden, joiden voimakkuus on 3–6 pistettä, eikä piste-ero hedelmäisyyteen ylitä kahta pistettä.

Eritelmän julkaisutiedot

http://pagina.jccm.es/agricul/paginas/comercial-industrial/consejos_new/pliegos/PC_AM01_AceiteCC.pdf

(1) EUVL L 179, 19.6.2014, s. 17.